Kuelap of Kuélap is 'n ommuurde nedersetting in die berge naby die dorpe María en Tingo in die suidelike deel van die Amazonas-streek, Peru. Dit is in die 6de eeu n.C. deur die Chachapoyas-kultuur gebou op 'n rif wat oor die Utcubambavallei uitkyk. Kuelap is op 'n 3 000 m hoë kalksteenrif aan die linkerower van die Utcubambarivier geleë. Dit val in die Tingo-distrik in die provinsie Luya, Amazonas. Die gebied is bedek met newelwoude, met 'n verskeidenheid bome, orgideë en lugplante. Die beskermde gebied beslaan 'n oppervlakte van 218,33 ha en 'n buffersone van 609,67 ha, wat albei sowat 12 argeologiese terreine en Kuelap, die hoofterrein, insluit. Kuelap is 'n ommuurde nedersetting met 'n oriëntasie van nood-suid. Dit is 584 m lank en op sy breedste 110 m, en beslaan 'n gebied van sowat 6 ha. Die mure is 10 tot 20 m hoog en is van kalksteenblokke wat fyn afgewerk is (sommige blokke kan tot 3 ton weeg). Die stad het drie ingange, twee in die ooste en een in die weste.